《故少师从翁隐岩别墅乱后榛芜感旧怆怀遂有追纪》
唐代·郑谷

风骚为主人，凡俗仰清尘。密行称闺阃，明诚动搢绅。

周旋居显重，内外掌丝纶。妙主蓬壶籍，忠为社稷臣。

大仪墙仞峻，东辖纪纲新。闻善常开口，推公岂为身。

立朝鸣珮重，归宅典衣贫。半醉看花晚，中餐煮菜春。

晴台随鹿上，幽墅结僧邻。理论知清越，生徒得李频。

药香沾笔砚，竹色染衣巾。寄鹤眠云叟，骑驴入室宾。

近将姚监比，僻与段卿亲。叶积池边路，茶迟雪后薪。

所难留著述，谁不秉陶钧。丧乱时多变，追思事已陈。

浮华重发作，雅正甚湮沦。宗从今何在，依栖素有因。

七松无影响，双泪益悲辛。犹喜于门秀，年来屈复伸。

作者简介：郑谷（约851～910）唐朝末期著名诗人。字守愚，汉族，江西宜春市袁州区人。僖宗时进士，官都官郎中，人称郑都官。又以《鹧鸪诗》得名，人称郑鹧鸪。其诗多写景咏物之作，表现士大夫的闲情逸致。风格清新通俗，但流于浅率。曾与许裳、张乔等唱和往还，号“芳林十哲”。原有集，已散佚，存《云台编》。